Document ID: 32015R0602

DELEGIRANA UREDBA KOMISIJE (EU) 2015/602
оd 9. veljače 2015.
o izmjeni Uredbe (EU) br. 978/2012 Europskog parlamenta i Vijeća u pogledu praga osjetljivosti definiranog u točki 1. podtočki (b) Priloga VII. toj Uredbi
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 9. stavak 2.,
budući da:
(1)
U skladu s člankom 9. stavkom 1. točkom (a) Uredbe (EU) br. 978/2012 zemlja korisnica Općeg sustava povlastica (OSP) može se koristiti carinskim povlasticama predviđenima posebnim dogovorom o poticajima za održivi razvoj i dobro upravljanje ako se smatra da je osjetljiva zbog nepostojanja raznolikosti i nedovoljne integracije unutar međunarodnog trgovinskog sustava, na način kako je definirano Prilogom VII.
(2)
U skladu s točkom 1. podtočkom (b) Priloga VII., uz uvjet iz točke 1. podtočke (a) tog Priloga, zemlja koja se smatra osjetljivom jest zemlja čiji uvoz proizvoda iz Priloga IX. u Uniju predstavlja manje od praga od 2 % vrijednosti ukupnog uvoza u Uniju proizvoda iz tog Priloga podrijetlom iz zemalja korisnica OSP-a, kao prosjek tijekom zadnje tri uzastopne godine.
(3)
U slučaju izmjena popisa država korisnica OSP-a, Uredbom (EU) br. 978/2012 Komisija se ovlašćuje za donošenje delegiranih akata radi izmjene Priloga VII. kako bi se ispitao prag osjetljivosti definiran u točki 1. podtočki (b) Priloga VII. (dalje u tekstu „prag osjetljivosti”) tako da se proporcionalno održi ista težina praga osjetljivosti koja je izračunana u skladu s Prilogom VII.
(4)
S učinkom od 1. siječnja 2015., Delegiranom uredbom Komisije (EU) br. 1421/2013 (2) s popisa zemalja korisnica OSP-a iz Priloga II. Uredbi (EU) br. 978/2012 uklonjeni su Kina, Ekvador, Maldivi i Tajland. Zbog znatnog udjela uvoza na temelju OSP-a zastupljenog u navedenim zemljama njihovo uklanjanje s popisa korisnika zahtijeva izmjenu praga osjetljivosti.
(5)
Kao rezultat svih izmjena popisa zemalja iz Priloga II. Uredbi (EU) br. 978/2012, od datuma stupanja na snagu te Uredbe do 1. siječnja 2015. ukupan uvoz u Uniju iz svih zemalja korisnica OSP-a, izračunan kao prosjek tijekom zadnje tri uzastopne godine (2011.-2013.), smanjio bi se na 30,55 %. Stoga bi se povećanjem praga osjetljivosti sa 2 % na 6,5 % od 1. siječnja 2015. proporcionalno održala ista težina praga osjetljivosti kao što je utvrđeno u Prilogu VII.
(6)
U skladu s točkom 4. Zajedničkog dogovora o delegiranim aktima između Europskog parlamenta, Vijeća i Europske komisije, provedena su odgovarajuća i transparentna savjetovanja o toj Uredbi, uključujući savjetovanja na stručnoj razini,
DONIJELA JE OVU UREDBU:
Članak 1.
U točki 1. podtočki (b) Priloga VII. Uredbi (EU) br. 978/2012, prag od „2 %” zamjenjuje se sa „6,5 %”.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače 2015.

Labels: 3
15
19
5